የሀገርና የህዝብን ክብር ጠብቆ ማስቀጠል የሚችል ወጣት መገንባት እንደሚገባ ተጠቆመ
ባህር ዳር/ጅግጅጋ (ኢዜአ):- የሀገርና የህዝብን ክብር ጠብቆ ማስቀጠል የሚችል ወጣት መገንባት የሁለም አጀንዳ ሊሆን እንደሚገባ የአማራ ብልጽግና ፓርቲ አስታወቀ። “በኢትዮጵያ ሀገረ መንግሥት ግንባታ የወጣቶች ሚና” በሚል መሪ ሃሳብ የተዘጋጀ ክልል አቀፍ የወጣቶች መድረክ በባህር ዳር ከተማ ትናንት በተጀመረበት ወቅት፣ የክልሉ ብልጽግና ፓርቲ ጽህፈት ቤት ኃላፊ አቶ አብርሃም አለኸኝ እንደገለጹት፣ ለጠንከራ ሀገረ መንግሥት ግንባታ በምክንያታዊነት የሚያምን ወጣት የማይተካ ሚና አለው።“ወጣቱ የሚነገሩና የሚጻፉ ትርክቶችን ከሃገርና ህዝብ ጥቅም አንጻር በማመዛዘን ለውጥ ለማምጣት የሚሠራ መሆን አለበበት”
ብለዋል። “ሀገሪቱ አሁን ላለችበት ምስቅልቅል ውስጥ እንድትገባ ያደረጋት የህዝብና የሃገር ፍቅር በጎደላቸው ሰዎች ስትመራ መቆየቷ ነው” ያሉት ኃላፊው ሁኔታው ለዜጎች ሞት፣ መፈናቀልና ንብረት ውድመት ምክንያት መሆኑን ጠቁመዋል።ወጣቱ ትውልድ ክቡር ለሆነው የሰው ህይወት ጥበቃና ከለላ የሚሰጥ መሆን እንዳለበት አሳስበዋል። የሀገርና የህዝብን ክብር ጠብቆ ማስቀጠል የሚችል ወጣት መገንባት የሁሉም አጀንዳ ሊሆን እንደሚገባ ኃላፊው አስገንዝበዋል።የአማራ ክልል ወጣቶች ፌዴሬሽን ፕሬዚዳንት ወጣት ጋሻው ተቀባ በበኩሉ “ወጣቱ ከአባቶቹ ታሪክ መልካም ተግባራትንና ስኬቱን ወስዶ አሁን የመጣውን ለውጥ ዳር ለማድረስ በጋራ መሥራት አለበት” ብሏል።የአንድ ሀገር ሁለንተናዊ ዕድገትና ብልጽግና የሚረጋገጠው ባሉት የተፈጥሮ ሀብት ብቻ ሳይሆን የትውልድ አሻራን የሚያስቀጥል ወጣት መፍጠር ሲቻል መሆኑን አመልክቷል።“ወጣቱ ህወሓት የዘራውን የዘር ፖለቲካና የፈጠረውን የተሳሳተ ትርክት በማረምና ራሱን በምክንያታዊነት በማነጽ ሀገርን ለመገንባት የሚነሳሳበት ወቅት ላይ ነው” ብሏል። ፌዴሬሽኑም እስከ ታች ያለውን ወጣት አቅም በመገንባት በሃገራዊ ግንባታው የበኩሉን ድርሻ እንዲወጣ እየሠራ መሆኑን አስታውቋል። የኢፌዴሪ ጠቅላይ ሚኒስትር የፖሊሲ አማካሪ አቶ ማሞ እስመለዓለም ምህረቱ “ሀገረ መንግሥት እሳቤና የወጣቶች ሚና” በሚል ርዕስ ባቀረቡት ጽሑፍ ኢትዮጵያ በሃገረ መንግሥት ግንባታ የረጅም ጊዜ ታሪክ ያላት ሀገር መሆኗን አመልክተዋል።“ይሁን እንጂ ሃገረ መንግሥቱን አጽንቶ እንዳይዘልቅ ያደረገውን ስር የሰደደን ድህነትና ኋላ ቀርነት መቅረፍ አልተቻለም” ብለዋል።የዴሞክራሲያዊ ስርዓት መገንባት ባለመቻሉና በየጊዜው የነበሩ መንግሥታት በህዝቡ ዘንድ የነበራቸው ቅቡልነት አናሳ በመሆኑ አሁን የሚስተዋለው ዘርፈ ብዙ ችግር እንዲከሰት ማድረጉን ጠቁመዋል።ቅቡልነትን ለማረጋገጥና ዴሞክራሲያዊ ስርዓትን ለመገንባት ወጣቱ ነፃ፣ ገለልተኛና ጠንካራ ተቋማትን ለመገንባት በሚደረገው ጥረት የበኩሉን ድርሻ መወጣት እንዳለበት አስገንዝበዋል።በመድረኩ ከክልሉ ሁሉም አካባቢዎች የተውጣጡ ወጣቶችም ተሳትፈዋል።በተመሳሳይ ዜና የምክንያታዊ ወጣት መድረክ በሶማሌ ክልል በጅግጅጋ ከተማ መካሄዱን የክልሉ ኮሙዩኒኬሽን ጉዳዮች ቢሮ አስታውቋል። መድረኩ “ሙሉ ተሳትፎ እና ተጠቃሚነት ለሀገራችን ወጣቶችና ለክልላችን እናረጋግጣለን” በሚል መሪ ቃል መከናወኑን የሶማሌ ክልል ብልፅግና ፓርቲ ቅርንጫፍ ጽህፈት ቤት ኃላፊ ኢንጂነር መሀመድ ሻሌ ተናግረዋል።ያለፉት ስርዓቶች ብሄር
ብሄረሰቦችን አሳታፊ ያላደረጉና
ለሁሉም ኢትዮጵያውያን እራስን
በራስ የማስተዳደር መብትን
ሙሉ ለሙሉ ያላጎናፀፈ
እንዳልነበር ያመለከቱት ኃላፊው፣
አሁን ላይ ሁሉም
ብሄር ብሄረሰቦች ሀገራዊ
ጉዳዮች እና ውሳኔዎች
ውስጥ የመሳተፍ መብትን
አግኝተዋል ብለዋል። በመድረኩ በሀገረ-መንግሥት እና በብሄረ-መንግሥት ፅንሰ ሃሳብና ዓለም አቀፋዊ ልምዶች ዙሪያ የመነሻ ጽሑፍ ቀርቦ ውይይት ተካሂዶበታል። የዩኒቨርሲቲ መምህራኖችን ጨምሮ ሌሎች ባለ ድርሻ አካላቶች በመድረኩ ተሳትፈዋል።መድረኩ በምሁራን ጽሑፍ አቅራቢነት የትኛውም የፖለቲካ አስተሳሰብ ያላቸው ወጣቶች የሚሳተፉበትና ነፃ ሲሆን፤የሀገረ መንግሥት ግንባታ ምንነት፣ የኢትዮጵያ ሀገረ መንግሥት ግንባታ ያለበት ደረጃ እና ትምህርት የሚቀሰምባቸው ጉዳዮች፣ የሌሎች ዓለማት ልምድ እና የተጠናከረ ሀገረ መንግሥት ግንባታን ለማረጋገጥ ከወጣት ምሁራን የሚጠበቀው ሚና ላይ ውይይት ተካሂዷል።ምክንያታዊና በእውቀት ላይ የተመሰረተ የወጣት ማህበረሰብ መገንባትን ዓላማው ያደረገና ምሁራን ወጣቶች የሚሳተፋበት ነፃ የውይይትና ሙግት መድረክ በኦሮሚያ፣ በሶማሌና በሲዳማ ተከናውኗል።አዲስ ዘመን ታህሳስ 26/2013